b'\n_START_ARTICLE_\nNyrbatoras\n_START_SECTION_\nGeografija\n_START_PARAGRAPH_\nMiestas i\xc5\xa1sistat\xc4\x99s kalvotame etnografinio ir geografinio regiono Ny\xc3\xadrs\xc3\xa9g (liet. Ber\xc5\xbe\xc5\xb3 kra\xc5\xa1tas), prie kelio Nr. 471 i\xc5\xa1 Debreceno \xc4\xaf valstybin\xc4\x97s sienos kirtimo punkt\xc4\x85 su Ukraina Tisabe\xc4\x8dis\xe2\x80\x93Vilokas. Vietiniai keliai jungia su Nyredhaza ir Baktaloranhaza, o taip pat veda prie sienos kirtimo su Rumunija Nyrabranai\xe2\x80\x93Valia lui Michai. Per Nyrbator\xc4\x85 kursuoja vietiniai traukiniai i\xc5\xa1 Debreceno \xc4\xaf Matesalk\xc4\x85 bei atgal.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 ra\xc5\xa1ytiniuose \xc5\xa1altiniuose pamin\xc4\x97tas dar 1279\xc2\xa0m. Vengrijos karalius Karolis Robertas 1330\xc2\xa0m. gyvenvietei suteik\xc4\x97 turgaus rengimo privelegij\xc4\x85. Priklaus\xc4\x97 Gutkeled\xc5\xb3 giminei, v\xc4\x97liau iki pat 1613\xc2\xa0m. per\xc4\x97jo \xc4\xaf Bator\xc5\xb3 rankas. Pastar\xc5\xb3j\xc5\xb3 valdymo metu Nyrbatoras XV a. ir XVI a. klest\xc4\x97jo kaip amat\xc5\xb3 ir prekybos centras prie kelio, jungian\xc4\x8dio Vengrij\xc4\x85 su Lenkijos karalyste ir Transilvanija. 1549\xc2\xa0m. Nyrbatore imperatoriaus Ferdinando I pasiuntiniai su Transilvanijos regentu vyskupu Jurgiu Martinuzzi sudar\xc4\x97 sutart\xc4\xaf, pagal kuri\xc4\x85 Transilvanija per\xc4\x97jo \xc4\xaf Habsburg\xc5\xb3 pavaldum\xc4\x85. XVIII a. gyvenimas mieste nusmuko ir \xc5\xa1alies administracin\xc4\x97s reformos metu 1872\xc2\xa0m. Nyrbatoras prarado miesto teises, jas atgavo tik 1973\xc2\xa0m._NEWLINE_Nyrbatoras pla\xc4\x8diai susij\xc4\x99s su Bator\xc5\xb3 gimin\xc4\x97s istorija, kas atsispindi jo pavadinime ir herbe. Legenda skelbia: Mitinis didvyris Vitus, trimis sm\xc5\xabgiais nugal\xc4\x97j\xc4\x99s pelk\xc4\x97se apsigyvenus\xc4\xaf drakon\xc4\x85, buvo pramintas B\xc3\xa1thory, kar rei\xc5\xa1kia vengri\xc5\xa1kai rei\xc5\xa1kia \xe2\x80\x9edr\xc4\x85suolis\xe2\x80\x9c. Bator\xc5\xb3 gimin\xc4\x97s herbe pavaizduotas kandantis sau \xc4\xaf uodeg\xc4\x85 drakonas, o supaprastintame variante i\xc5\xa1d\xc4\x97styti trys \xc5\xbev\xc4\x97ries dantys. Miesto kalvin\xc5\xb3 ba\xc5\xbeny\xc4\x8dioje patalpintas kalkakmenyje i\xc5\xa1kaltas Bator\xc5\xb3 herbas, manoma, kad pana\xc5\xa1us buvo pagamintas Transilvanijos vaivados I\xc5\xa1tvano Batoro (Lietuvos\xe2\x80\x93Lenkijos valdovo Stepono Batoro t\xc4\x97vo) sarkofagui papuo\xc5\xa1ti. \xc5\xa0ios plok\xc5\xa1t\xc4\x97s kopija 2018\xc2\xa0m. buvo padovanota Valdov\xc5\xb3 r\xc5\xabmams Vilniuje ir dabar ji demonstruojama ekspozicij\xc5\xb3 sal\xc4\x97je.\n_START_SECTION_\nTuristin\xc4\x97s atrakcijos\n_START_PARAGRAPH_\n1488\xe2\x80\x931511\xc2\xa0m. Nyrbatore i\xc5\xa1kilo kalvin\xc5\xb3 \xc5\xa0v. Jurgio ba\xc5\xbeny\xc4\x8dia, po to\xc2\xa0\xe2\x80\x93 medin\xc4\x97 varpin\xc4\x97 (XVI a.). Be to, stovi gotikin\xc4\x97 pranci\xc5\xa1konams priklausiusi Romos katalik\xc5\xb3 ba\xc5\xbeny\xc4\x8dia (nekent\xc4\x97jusi turk\xc5\xb3 invazijos metu, interjeras 1717\xc2\xa0m. atkurtas baroko stiliumi). Baroko laikotarpiui priskirtinas ir buv\xc4\x99s vienuolynas, jame dabar \xc4\xafrengtas I\xc5\xa1tvano Batoro (1477\xe2\x80\x931534) muziejus. I\xc5\xa1likusi nedidel\xc4\x97 Bator\xc5\xb3 pilis. Nuo 1967\xc2\xa0m. mieste rengiami muzikiniai, o nuo 1992\xc2\xa0m.\xc2\xa0\xe2\x80\x93 ir gatv\xc4\x97s teatr\xc5\xb3 festivaliai.'